Kyk: Gebede vir Bokke in Bloem | Netwerk24
Kyk: Gebede vir Bokke in Bloem
Deur Ruan Bruwer 14 Junie 2018 06:16
Die Springbokke kry vandeesweek 'n daaglikse gebed voor hul toetswedstryd Saterdag teen die Engelse.
Leerlinge het Woensdagoggend in groot getalle by Grey-kollege (primêr) in Bloemfontein opgeruk om 'n handtekening, 'n foto, of vinnige geselsie met die Springbokke te kry. Foto: Mlungisi Louw
Hendrika Stander (82) van Bloemfontein het Woensdagoggend op 'n handtekeningsessie met die Bokke in die afdelingswinkel Kloppers die geleentheid aangegryp om vier Bokke toe te spreek.
"Ek wil net vir julle manne sê, ek bid vir julle dat die Here julle leiding sal gee. Hard speel Saterdag. Hier is mense wat sê julle gaan verloor, bewys hulle verkeerd.
"Druk hulle in die skrum. En daar gaan nie weer 'n agterstand van 3-24 wees nie, want toe was hierdie ouma doooodstil voor die TV," het sy vir Akker van der Merwe, Sikhumbuzo Notshe, Warrick Gelant en Franco Mostert gesê.
Hennie van Heerden het spesiaal vir sy vriend George Stevenson die vier Bokke se handtekeninge gekry en namens hom 'n foto saam met hulle geneem. Die vier spelers moes op 'n wit vel A4-papier teken waarop daar in groen geskryf staan: "Trots Springbokke. Bloemfontein 2018."
"George is siek in die bed en wou bitter graag hier gewees het. Hy gaan jaloers wees as ek hom die foto wys. Ek sal dit vir hom op sy foon oorlaai," het Van Heerden gesê.
Die gr. 2-klas van die Martie du Plessis-skool in Bloemfontein was almal teenwoordig.
Janco van Wyk, een van die leerlinge, was effens afgehaal. "Net vier?" het hy teleurgesteld opgemerk toe hy besef die hele span gaan nie daar wees nie.
Dié vier meisies van die St. Michael-skool het saam met Willie le Roux, Springbok-heelagter, geposeer. Van links is Chiedza Chituku, Boipelo Mateza, Nicole Lockman en Gabrielle Marais. Foto: Mlungisi Louw
Die driejarige Lourenzo van Aswegen van Bloemfontein gaan nog baie moet groei voordat hy by die Bok-slot Franco Mostert se 1,98 m gaan uitkom. Foto: Mlungisi Louw
Hennie van Heerden (middel) van Bloemfontein het namens sy siek vriend, George Stevenson saam met die Bokke Warrick Gelant, Sikhumbuzo Notshe, Akker van der Merwe en Franco Mostert vir 'n foto gestaan. Foto: Mlungisi Louw
Hul juffrou, Jocelyn Holtzhausen, het vooraf vir hulle foto's van die Springbokke gewys en bladsye met die Springbok-embleem laat uitdruk waarop die spelers moes teken.
"Onthou, julle sit dit nie net voor hulle neer nie. Julle vra of julle asseblief hul handtekening kan kry. En as julle klaar is, sê julle ?"
"Dankie," antwoord die leerlinge.
Holtzhausen sê sy gaan die groepfoto wat hulle saam met die vier Bokke geneem het, uitdruk en in die klaskamer ophang.
By Grey-kollege (primêr) het massas leerlinge op die Bokke toegesak. Ivan van Zyl (skrumskakel), erken hulle was oorweldig.
"Toe ons hier aangekom het, was dit stil. Ons het nie hierdie hordes verwag nie. Nou is ons armoefeninge darem afgehandel vir die week," sê hy.